РЕПУБЛИКА БЪЛГАРИЯ
ЧЕТИРИДЕСЕТ И ПЪРВО НАРОДНО СЪБРАНИЕ

КОМИСИЯ ПО ЗДРАВЕОПАЗВАНЕТО

С Т А Н О В И Щ Е

Относно: Проект за решение на Народното събрание, с което Министерски съвет на Република България се задължава да спре процеса на закриване на общински болници и в срок до два месеца да представи пред Народното събрание Национална програма за преструктуриране на болничната помощ, № 054-02-8, внесен от н. п. Нигяр Джафер и група народни представители на 5 февруари 2010 г.
			
На свое редовно заседание, проведено на 18 февруари 2010 г., Комисията по здравеопазването разгледа и обсъди проект за решение на Народното събрание, с което Министерски съвет на Република България се задължава да спре процеса на закриване на общински болници и в срок до два месеца да представи пред Народното събрание Национална програма за преструктуриране на болничната помощ, № 054-02-8, внесен от н. п. Нигяр Джафер и група народни представители на 5 февруари 2010 г.
На заседанието присъстваха заместник-министърът на здравеопазването                        д-р Валери Митрев, представители на Националната здравноосигурителна каса, съсловните организации в сферата на здравеопазването, синдикатите и на пациентските организации. 
Проектът за решение и мотивите към него бяха представени от д-р Нигяр Сахлим-Джафер, която информира народните представители, че основна причина за внасянето на този проект за решение е породена от напрежението, създадено в страната след действия, свързани с преструктуриране на болничната помощ. Тя заяви, че действително прави чест на правителството още в началото на своя мандат да предприеме стъпки в посока реформа в сектор „Здравеопазване”. В този смисъл, обществените очаквания бяха свързани с реализиране на една цялостна стройна концепция за преструктуриране, но вместо това стихийно и без превенция на риск от лишаване от достъп на голяма част от населението в България се предприеха действия в посока закриване на болници. Доктор Джафер посочи, че не е ясно защо след като част от лечебните заведения, които отговориха на условията за двама специалисти и другите критерии, отново получиха  намалено финансиране. В заключение, тя уточни, че идеята на вносителите на проекта за решение е да се получи дебат с цел да бъде представена една цялостна визия за преструктуриране на болничната сфера от страна на правителството.
Думата бе предоставена и на д-р Хасан Адемов в качеството му на съвносител на проекта за решение. Доктор Адемов подчерта, че никога до момента не е имало по-добра и по-благоприятна среда за реализиране на реформа в сферата на здравеопазването, тъй като няма нито една политическа партия и нито една неправителствена организация, която да се обяви против ограничаването на неефективните разходи, преструктурирането на болничната помощ и по-специално на неефективните звена. Той допълни, че много рядко се случва да има такъв консенсус по базови, основополагащи принципи на реформата. Доктор Адемов посочи, че нито един от вносителите на проекта за решение не е против провеждането на реформата, но уточни, че тя трябва да бъде направена по начин, по който социалните ефекти и социалните последици за всички граждани да бъдат поносими, като най-бедните хора в България да не са хората, които ще понесат най-тежко реформата и ще платят най-висока цена за нея. В заключение д-р Адемов подчерта, че при извършване на реформа, мерките трябва да бъдат премислени и реципрочни.
Заместник – министър д-р Валери Митрев запозна народните представители със становището на Министерството на здравеопазването, в което ясно се посочва, че реформата не цели закриване на болници. Той допълни, че реформата цели дисциплиниране на системата, чрез въвеждане на ясни критерии за качество. В момента няма пречка за осъществяване на дейност от всички лечебни заведения, които отговарят на тези критерии, независимо от собствеността им. Тези критерии са изготвени на базата на утвърдените медицински стандарти, голяма част, от които са създадени преди управлението на сегашното правителство. В същото време, защитата на определени болници, които не отговарят на тези изисквания,  би довело до дискриминиране на населението в тези общини по отношение качеството на предоставяната медицинската помощ. Реформата в болничната помощ ще допринесе не само за равнопоставеност и свободна конкуренция между лечебните заведения, базирана на качеството, но и за свободен избор на пациента, основан на качеството и достъпността на медицинската помощ.
В хода на дискусията, членовете на Комисията по здравеопазването единодушно подкрепиха необходимостта от реформиране на системата на здравеопазване и  преструктурирането на неефективните лечебни заведения за болнична помощ и изразиха следните становища:
•	С предлагания проект за решение не се цели прекратяване на реформата като цяло. Идеята на вносителите е да се даде възможност народните представители, които представляват българските граждани, да бъдат запознати с конкретните стъпки, които правителството предвижда да предприеме за реформиране на болничната помощ и по какъв начин в отделните общини ще се гарантира на хората адекватна медицинска помощ. 
•	Основният проблем с реформата в системата на здравеопазването е не самата реформа, а фактът, че прекалено често и в различни посоки се променят концепциите и разбиранията за отделните компоненти на реформата. 
В заключение, д-р Лъчезар Иванов информира народните представители, че с протоколно решение от 16 декември 2009 г. на Министерски съвет е приета Концепция за преструктуриране на системата на болничната помощ, която отразява визията на правителството за преструктуриране на сектора с цел осигуряване на равнопоставен достъп на населението до качествена медицинска помощ и своевременна спешна помощ в лечебните заведения с ресурсна и кадрова обезпеченост. Именно чрез тази концепция са извършени необходимите стъпки за утвърждаване на обща цялостна визия и точно разписан план за реформата в болничния сектор.

Въз основа на проведеното обсъждане и извършеното гласуване при следните резултати „За” – 4, „Против” - 11, без „Въздържал се”, Комисията по здравеопазването предлага на Народното събрание да не приеме проекта за решение на Народното събрание, с което Министерски съвет на Република България се задължава да спре процеса на закриване на общински болници и в срок до два месеца да представи пред Народното събрание Национална програма за преструктуриране на болничната помощ, № 054-02-8, внесен от н. п. Нигяр Джафер и група народни представители на 5 февруари 2010 г.

					            Председател НА
				        	КОМИСИЯ ПО ЗДРАВЕОПАЗВАНЕТО:
						                    
							      д-р ЛЪЧЕЗАР ИВАНОВ